На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней Покраїни Войводини («Службени новини АПВ», число 14/15) и члeна 24. пасус 2. Покраїнскей скупштинскей одлуки о покраїнскей управи («Службени новини АПВ», число 37/14, 54/14 – др. одлука и 37/16), покраїнски секретар за образованє, предписаня, управу и национални меншини – национални заєднїци, приноши

**ПРАВИЛНЇК**

**О УСЛОВИЙОХ РЕҐРЕСОВАНЯ ПРЕВОЖЕНЯ ШКОЛЯРОХ ШТРЕДНЇХ ШКОЛОХ**

**У АВТОНОМНЕЙ ПОКРАЇНИ ВОЙВОДИНИ**

**Член 1.**

Зоз тим правилнїком ше ушорює способ, условия и критериюми за розподзельованє буджетних средствох Покраїнского секретарияту за образованє, предписаня, управу и национални меншини – национални заєднїци (у дальшим тексту: Покраїнски секретарият) општином и городом на териториї Автономней Покраїни Войводини за реґресованє превоженя школярох штреднїх школох у медзигородским транспорту у Автономней Покраїни Войводини.

**Член 2.**

Медзигородски транспорт, у смислу того правилнїка, подрозумює медзимесни, пригородски и локални транспорт.

Под медзигородским, односно медзимесним превоженьом, у смислу того правилнїка, подрозумює ше превоженє школярох штреднїх школох медзи населєнима местами двох општинох, односно городох.

Под пригородским, односно локалним превоженьом, у смислу того правилнїка, подрозумює ше превоженє школярох штреднїх школох медзи двома населєнима местами на териториї општини, односно городу.

**Член 3.**

Средства за наменку зоз члена 1. того правилнїка ше будзе додзельовац хасновательом у складзе з розполагаюцима средствами у буджету Автономней Покраїни Войводини хтори обезпечени на окремним роздїлу Покраїнского секретарияту.

**Член 4.**

У смислу того правилнїка, хаснователє хтори маю право участвовац у розподзельованю средствох то општини и городи на териториї Автономней Покраїни Войводини.

**Член 5.**

Средства ше додзелює за финансованє, односно софинансованє превоженя школярох штреднїх школох у медзигородским транспорту, хтори каждодньово путую од места биваня по школу и назад.

**Член 6.**

Средства ше додзелює прейґ конкурса (у дальшим тексту: Конкурс) хтори ше розписує у складзе зоз финансийним планом Покраїнского секретарияту и одлуку о буджету Автономней Покраїни Войводини.

Часц средствох покраїнски секретар за образованє, предписаня, управу и национални меншини – национални заєднїци (у дальшим тексту: Покраїнски секретар) може додзелїц хасновательом без обявйованя Конкурса за позарядовo, нєпредвидзени ситуациї, у складзе зоз одлуку о буджету Автономней Покраїни Войводини.

**Член 7.**

Прияву на Конкурс ше подноши у писаней форми на єдинственим формуларе хтори ше обявює на интернет боку Покраїнского секретарияту, хтори облапя кратки опис наменки, число школярох – путнїкох у медзигородским транспорту, вкупну вредносц реґресованя превоженя, суму вимаганих средствох од Покраїнского секретарияту як и суму зоз општинского/городского буджету, суму реґресу по школярови на мешачним уровню.

Документацию хтору ше подноши ґу прияви на Конкурс, Покраїнски секретарият предпише у Конкурсу.

**Член 8.**

Покраїнски секретар формує Комисию за запровадзованє Конкурса за реґресованє превоженя школярох штреднїх школох у Автономней Покраїни Войводини (у дальшим тексту: Комисия).

Комисия розпатра поднєшени прияви на Конкурс.

Комисия утвердзує виполнєносц предписаних условийох на Конкурсу.

По розпатраню поднєшених приявох на Конкурс, Комисия составя обгрунтоване предкладанє за додзельованє средствох и доручує го покраїнскому секретарови.

**Член 9.**

Покраїнски секретар розпатра предкладанє Комисиї и з ришеньом одлучує о розподзельованю средствох хасновательом.

Ришенє зоз пасуса 1. того члeна конєчне.

Ришенє зоз пасуса 1. того члeна зоз таблїчковим препатрунком у хторим дати податки о додзельованю средствох ше обявює на интернет боку Покраїнского секретарияту.

Покраїнски секретарият може о резултатох конкурса подношительох приявох обвисциц и у писаней форми.

**Член 10.**

Висину средствох за наменки зоз члена 5. того правилнїка ше утвердзує на основи шлїдуюцих критериюмох:

1. число школярох штреднїх школох зоз подруча општини або городу хтори каждодньово путую од места биваня по школу,
2. релация путованя,
3. ступень розвитосци општини або городу у Автономней Покраїни Войводини яки утвердзени з актом Влади Републики Сербиї и
4. можлївосц финансованя зоз општинского/городского буджету.

**Член 11.**

Средства ше розпоредзує хасновательом зоз члена 4. того правилнїка на основи критериюмох зоз члена 10. того правилнїка.

На основи критериюмох зоз точкох 1) и 2) хаснователє утвердза вкупни потребни средства за трошки превоженя школярох на мешачним односно рочним уровню, у таблїчки хтора состойна часц єдинственого формулара прияви на конкурс, з тим же ше трошки кориґує з применьованьом критериюмох яки утвердзени под точками 3) и 4).

Средстава ше будзе розподзельовац на основи процентуалного участвованя кориґованих сумох потребних средствох у одношеню на вкупни потребни средства за шицки општини и городи на териториї Автономней Покраїни Войводини.

Критериюм под точку 3) ше утвердзує на основи акта Влади Републики Сербиї о ступню розвитосци општини або городу. По ступню розвитосци хасновательох ше класификує до штирох ґрупох:

* I ґрупа – облапя єдинки локалней самоуправи чий ступень розвитосци над републичним просеком,
* II ґрупа – облапя єдинки локалней самоуправи чий ступень розвитосци у розпону 80%-100% републичного просеку,
* III ґрупа – облапя єдинки локалней самоуправи чий ступень розвитосци у розпону 60%-80% републичного просеку и
* IV ґрупа – облапя єдинки локалней самоуправи чий ступень розвитосци попод 60% републичного просеку.

Корекцийни коефициєнти за хасновательох ше утвердзує кажди рок у складзе з актом Влади Републики Сербиї.

Критериюм под точку 4) ше утвердзує на основи доручених податкох од хасновательох о видвоєней суми реґресу по школярови зоз средствох општинского/городского буджету (без средствох буджету АП Войводини).

Корективни коефициєнти ше одредзи у складзе зоз висину видвоєнох средствох зоз општинских/городских буджетох за реґрес по школярови, так же би висши коефициєнт достала општина/город хтора обезпечує вецей средства по школярови зоз власного буджета.

Кед хаснователь у цалосци нє реализує власни средства яки наведол у прияви на конкурс за чечуци буджетни рок, за наменку зоз члена 1. того правилнїка, при розподзельованю средствох за наменки зоз члена 1. того правилнїка у наступним буджетним року, покраїнски секретар ма право зменшац суму средствох.

**Член 12.**

Розпоредзени средства по хасновательох на основи того правилнїка ше прировнує зоз вимаганима средствами на основи Конкурса. Хасновательом чия вимагана сума средствох векша од суми хтору ше достава на основи критериюмох ше додзелює суму яка утвердзена на основи критериюмох, а хасновательом чия вимагана сума менша од утвердзеней суми на основи критериюмох ше додзелює вимагану суму.

Нєвихасновани средства ше ознова розпоредзує медзи хаснователями чийо вимаганя векши од додзелєней суми.

Средства мож опредзелїц єдному хасновательови максимално по вимагану суму.

**Член 13.**

Обовязку за додзельованє средствох Покраїнски секретарият пребера на основи контракту, у смислу закона з яким ше ушорює буджетну систему.

**Член 14.**

Хаснователь додзелєни средства длужен хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох од утвердзеного термину за реализацию наменки за хтору средства додзелєни, зоз припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини у случаю же ше утвердзи же ше средства нє хаснує за реализацию наменки за яку су додзелєни.

Кед хаснователь нє доручи звит зоз пасуса 2. того члeна, траци право конкуровац за розподзельованє средствох з новима програмами, односно проєктами.

У случаю подозривосци же додзелєни средства у дзепоєдних случайох нє хасновани наменково, Покраїнски секретарият порушує поступок пред покраїнским орґаном управи цо компетентни за буджетну инспекцию, пре контролу наменкового и законїтого хаснованя средствох.

**Член 15.**

З дньом ступаня на моц того правилнїка престава важиц Правилнїк о условийох реґресованя превоженя школярох штреднїх школох у АП Войводини («Службени новини АПВ» число 39/15).

**Член 16.**

Тот правилнїк ступа на моц по обявйованю у «Службених новинох Автономней Покраїни Войводини» и будзе поставени на урядовим интернет боку Покраїнского секретарияту за образованє, предписаня, управу и национални меншини – национални заєднїци.

**ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ**